Imtella' Novembru 4, 2021 Il-plejer tat-tennis magħrufa, Peng Shuai, xliet lill-eks Deputat Prim Ministru taċ-Ċina, Zhang Gaoli, b'abbuż sesswali. Il-plejer, li għandha 35 sena, għamlet l-allegazzjoni fuq is-sit soċjali Weibo, iżda din tneħħiet ftit wara. Shuai qalet li Zhang kien sfurzaha biex ikollha relazzjonijet intimi miegħu meta stedinha f'daru biex tilgħab it-tennis. Hija sostniet li dakinhar waranofsinhar ma kinitx tat il-kunsens tagħha u ma setgħetx tieqaf tibki. Hija ammettiet li m'għandha l-ebda evidenza għal din l-allegazzjoni għax kien impossibbli li tiġbor il-provi. Qalet li minkejja dan, u minkejja s-saħħa li taf li għandu, xorta tħoss li għandha tgħid il-verità dwaru, anki jekk b'riskju għaliha nnifisha. Zhang Gaoli serva bħala Deputat Prim Ministru mill-2013 sal-2018, u kien alleat qrib tal-President Xi Jinping. Din hija l-ewwel darba li saret allegazzjoni ta' dan it-tip fil-pubbliku kontra uffiċjal għoli fil-politika taċ-Ċina.